**Referat FAU møte 21.01.21**

Sted: Microsoft Teams, 21.01.21 kl. 20.00

Tilstede: Silje Landro (1.trinn), Dan Vindenes (1.trinn), Ingvild Vik (3a) Anita Tomar (3b), Christine Brogstad (4a), Jorunn-Anita Herner (4b), Hanne Misje Lokøy (5a), Stian Veland Olsvik (5b), Lise Vindenes Sangolt for Vibeke Kalsås (6a), Birte Berge Antvedt (7a) Anette J. Arsland (7b)

Referent: Birte Berge Antvedt, FAU leder

**1. Godkjenning av referat fra møte 19.11.20**

Referat godkjennes uten kommentarer.

**2. Orientering fra møtet i SMU/SU 10.12.20**

**2.1 Leksehjelp**

Etter forslag fra elevrådet, har SU vedtatt at det er 5-7 trinn som får tilbud om leksehjelp i skoleåret 2021/2022. Tilbudet starter altså opp høsten 2021. Rektor har i forkant av vedtaket innhentet informasjon fra andre skoler som har erfaring med leksehjelp på mellomtrinnet, og blant andre Brattholmen skule har god erfaring med dette. Rektor har også drøftet dette i plangruppen, der forslaget fikk støtte. Tilbudet skal evalueres våren 2022. Evalueringen avgjør om tilbudet opprettholdes for 5.-7. trinn, eller om det skal tilbakeføres til 2.-4- trinn.

**2.2 midler til elevrådet**

FAU vedtok på møtet 19.11.20, å gi elevrådet kr. 8000,- til innkjøp av utstyr til bruk i friminuttene. Elevrådet er glad for dette, og vil på neste elevrådsmøte bestemme hva de skal kjøpe inn.

**2.3 Oppsigelse av Trivselslederprogrammet**

Skolen sier opp avtalen med Trivselslederprogrammet fra skoleåret 2021/2022. SMU er enig i dette. TL-avtalen koster årlig 22 000,- i programavgift. Landro skule ønsker at disse pengene i stedet går direkte til elevene, og til innkjøp av utstyr til bruk i friminuttene. Skolen er trygg på at de har kompetanse på huset til å bygge videre på erfaringen fra TL-programmet, og gi elevene et tilsvarende fullverdig tilbud gjennom et eget konsept. En egen koordinator vil få ansvar for å tilrettelegge for aktiviteter, og skolen vil selv stå for kursing av elever som skal ha spesielt ansvar for trivsel i friminuttene. Essensen i TL-programmet vil altså videreføres, men i skolens egen regi, og under nytt navn. Elevrådet har fått i oppgave å navngi konseptet. FAU stiller seg bak avgjørelsen.

**2.4 Juleavslutning**

FAU bidro med kr. 5000,- til juleavslutning for elevene. Skolen takker for bidraget som ble brukt til å kjøpe inn noe godt til elevenes avslutning.

**2.5 Tverrfaglig og forebyggende samarbeid**

SU har diskutert muligheten for et tverrfaglig samarbeid mellom ulike aktører i vårt nærmiljø med tanke på å fange opp problemstillinger som angår barn og unge i vårt område. Tradisjonelt sett er slikt forebyggende samarbeid (mellom skoler, fritidsklubber, idrettslag, næring, barnevern, MOT, SLT, politi) rettet mot ungdomsskoleelever, men denne type samarbeid er nå etablert ved en del barneskoler i Bergen kommune med god erfaring. Aktørene møtes med jevne mellomrom og utveksler informasjon om hva som rører seg blant de unge i nærområdet, og kan på den måten dra nytte av hverandres erfaringer i det forebyggende arbeidet. SU ønsker å utforske muligheten for å få til et slikt tverrfaglig samarbeid rettet mot elever på mellomtrinnet i vårt område.

FAU leder på Landro skule har snakket med FAU leder på Ågotnes skule som er svært positiv til et samarbeid om dette. Hun tar idéen videre til FAU Ågotnes på deres neste møte. Vi ser uansett verdien av et samarbeid mellom FAU Landro og FAU Ågotnes, da det kan gi våre elever muligheten til å bli kjent i god tid før de sammen begynner på Tranevågen skule. FAU leder følger opp denne dialogen til neste FAU møte 18.02.21

**3. Oppfølging av saker fra FAU møte 19.11.20**

**Angående mangelfull utbedring av skolevei i Landrodalen**

I følge Therese Borgen Skårnes (enhetsleder for samferdsel og trafikksikkerhet Nye Øygarden kommune) vil det i disse dager settes opp rekkverk/autovern i Landrodalen der støpekanten ikke er tilfredsstillende. Skårnes sier samtidig at hun vil be driftsavdelingen i kommunen om å vurdere behov for videre tiltak i.f.t. overvann grunnet manglende grøftekanter mot fjell. FAU følger saken.

**4. 17.mai 2021**

Det er ytterst usikkert hvordan 17.mai kan feires grunnet pandemien. FAU synes likevel det er viktig å planlegge mot en feiring, selv om den mest sannsynlig også i år blir begrenset. FAU representantene fra 3. og 5. trinn kontakter klassekontaktene i sine klasser, og danner en 17.mai komité. Det kan være lurt å få med seg ytterligere 1-2 andre foreldre fra hver klasse i komitéen. Komitéen bør møtes før vinterferien. FAU leder innhenter informasjon/dokumenter om tidligere 17.mai feiringer fra skolen. Det skal finnes en perm som inneholder div. maler. Komitéen rådes til å gå på FAU Landro skule sin Facebook side, velge <kunngjøringer>, og åpne dokumentarkivet i google drive. Der ligger mange tidligere møtereferat, og mye god informasjon ang. 17.mai.

FAU tar også kontakt med kommunen ang. hvordan de ser for seg årets 17.mai feiring per i dag, og om de har lagt, eller skal legge, konkrete planer eller føringer for dagen.

7. trinn har tradisjonelt hjulpet til på 17.mai, og som takk fått et bidrag av FAU til avslutningsfesten de har ved skoleslutt. FAU vil planlegge en alternativ måte å gjøre dette på dersom 17.mai ikke kan gjennomføres som normalt.

**5. Annet**

**5.1 Avvik skoleskyss Landro - Misje/Turøy**

Rektor har informert FAU om alvorlige hendelser på skolebussen fra Landro skule til Misje og Turøy. Bussen har gjentatte ganger unnlatt å stoppe på nordligste holdeplass på Misje før den fortsetter videre til Turøy. Som en konsekvens av dette har barneskoleelever blitt med bussen til Turøy, og deretter blitt satt av på feil side av hovedveien når de returnerte til Misje. Det har også vært episoder der elevene har gått tilbake over broen til Misje. Uavhengig av situasjon har de måttet krysse veien i 80 sone for å komme ned til bygden. Ved et tilfelle i fjor høst, var det svært nær en alvorlig ulykke da en bil måtte bråbremse foran en elev som krysset veien. Foreldre og skolen har gjentatte ganger meldt fra til Skyss og Tide om hendelsene og krevd utbedring og tiltak. Etter en ny episode 19.01.21 ba rektor om et hastemøte med Skyss, Tide og FAU.

Møtet ble avholdt fredag 22.01.21 på Teams. Tilstede var Anita Vabø, rektor, Tone Blomberg, skolesekretær, Birte Berge Antvedt, FAU leder, Rolf Fløtre Skogedal, operatøroppfølging Skyss, Bjørn Atle Pedersen, driftsleder Tide, og Lasse Salthella, områdeleder Tide.

Ved flere tilfeller har sjåfører glemt å stoppe på siste holdeplass på Misje, og satt elevene av på Turøy i stedet. Skolen og FAU reagerer sterkt på manglende vurderingsevne og ansvarsfraskrivelse hos sjåfører som setter elever av på feil side av en vei med 80 sone. Dette formidles tydelig til Skyss og Tide, som tar ansvar for de episodene sjåføren ikke har stoppet når hen skulle. Tide viser deretter til et konkret tilfelle der elever bevisst skal ha unnlatt å trekke i snoren, og dermed blitt med bussen til Turøy hvor de har gått av frivillig. Tide er svært tydelig på at de fraskriver seg ansvar for barnas sikkerhet i slike tilfeller. Skolen og FAU mener fremdeles sterkt at ansvaret for barns sikkerhet alltid hviler på den voksne, og at det må kunne forventes at sjåførene er bevisst på dette. Skolen har tiltak som bussvakt for å sørge for at barna kommer seg trygt fra bussen til skolegården ved skolestart, og fra skolegården og inn på bussen ved skoleslutt. Skolen ber Skyss og Tide om forslag til konkrete tiltak som kan sikre at barna aldri må krysse veien i 80 sone. Skyss foreslår følgende strakstiltak:

* barn skal ikke settes av på farlige stopp, som på feil side av vei med 80 sone.
* det skal legges inn i skiftbeskrivelsen at bussen skal stoppe på alle stopp på Misje, selv om elevene ikke har gitt signal om det.

Skolen fortsetter å jobbe med saken, og vil være tydelig overfor elevene om hvordan man skal oppføre seg på skolebussen. Foreldre til barn som tar skolebuss bes om å gjøre det samme. Dette formidles også tydelig til Skyss og Tide.

Rektor ber om et oppfølgingsmøte, dette holdes fredag 05.02.21

**5.2 Feilparkering på HC plasser**

FAU ber innstendigom at skolen informerer, i alle sine kanaler, om å IKKE parkere på plassene forbehold bevegelseshemmede dersom man ikke har rett til dette. Feilparkering har ved flere tilfeller ført til vanskeligheter og ulempe for de som har behov for, og rett til, disse plassene.

FAU ber samtidig om at skolen enda en gang formidler at drop on/off sonen foran inngangsdøren er nettopp til det; dropp on/off.